După doi ani, 2022 și 2023, în care băncile centrale au cumpărat aur într-un ritm ce a amintit de criza din 1967, care a dus la începutul prăbușirii acordului de la Bretton Woods, ianuarie 2024 anunță o continuare a tendinței din ultimii doi ani.
Motivele care stau la baza cererii istorice de aur a băncilor centrale rămân valabile și, în unele cazuri, s-au intensificat, arată analiștii.
Prin urmare, prețurile aurului vor rămâne la niveluri istorice ridicate și 2024 ar putea aduce noi recorduri privind evoluția ascendentă a prețului metalului prețios.
Doi ani istorici
Băncile centrale au cumpărat în 2022 aur în cel mai rapid ritm înregistrat din 1967, depășind orice sumă anuală din ultimii 55 de ani, la acel moment.
Ultima dată când acest nivel de cumpărare a fost văzut a marcat un punct de cotitură istoric pentru sistemul monetar global.
Astfel, în 1967, băncile centrale europene au cumpărat cantități masive de aur din SUA, ceea ce a dus la o diminuare puternică a prețului și la prăbușirea rezervelor de aur din Londra.
Iar 2023 a confirmat deja o tendință anuală privind cererea foarte puternică de aur din partea băncilor centrale, care susține și prețul aurului aflat la valori istorice ridicate.
Achizițiile de aur din partea băncilor centrale au menținut un ritm vertiginos, ajungând la 1.037 de tone în 2023, aproape de recordul din 2022, cu doar 45 de tone (minus 5%) mai puțin.
2024 debutează spectaculos
Analiștii pieței sunt însă atenți nu doar la ceea ce s-a întâmplat în ultimii ani, ci și la evoluțiile viitoare. Vor continua băncile centrale să cumpere aur și, dacă da, de ce și cât?
Mai ales că în ianuarie 2024 băncile centrale au raportat că au crescut rezervele oficiale mondiale de aur cu 39 de tone.
Ianuarie 2024 reprezintă mai mult de dublu în comparație cu achizițiile nete din decembrie 2023, de 17 tone, și a opta lună consecutivă de achiziții nete, potrivit World Gold Council.
Iar Krishan Gopaul, analist senior în cadrul World Gold Council, prognozează că băncile centrale își vor menține și în 2024 cererea de aur la nivele foarte ridicate.
Principalii cumpărători
Banca Centrală a Turciei a fost cel mai mare cumpărător în ianuarie, majorându-și deținerile oficiale de aur cu 12 tone.
A urmat Banca Populară Chineză, ale cărei rezerve oficiale de aur au crescut cu 10 tone – a 15-a lună consecutivă de adăugări. Deținerile totale de aur se ridică acum la 2.245 tone, cu aproape 300 t mai mult decât la sfârșitul lunii octombrie 2022, când banca a reluat raportarea achizițiilor de aur.
Și Reserve Bank of India a adăugat aproape 9 t, fiind prima creștere lunară a rezervelor sale de aur din octombrie 2023 și cea mai mare din iulie 2022.
Urmează Banca Națională a Kazahstanului (6 t de aur), Banca Centrală a Iordaniei (3 t) și Banca Națională Cehă, care a adăugat aproape 2 t la rezervele sale.
Trebuie amintit că aurul este adesea folosit ca depozit de valoare sigur în perioadele de incertitudine politică și financiară majoră.
Articol realizat in colaborare cu Risco.ro
...citeste mai departe despre "Băncile centrale din toată lumea continuă "goana după aur". Achiziții spectaculoase la început de an" pe Ziare.com